CELEX: 32016D1115(01)
Language: et
Date: 2016-10-28 00:00:00
Title: Komisjoni otsus, 28. oktoober 2016, milles käsitletakse avamere nafta- ja gaasiammutamisprotsessidega seotud vahejuhtumitest teatamise süsteemi „SyRIO” levitamist vaba tarkvara litsentsi (Euroopa Liidu tarkvara vaba kasutuse litsents) alusel

15.11.2016   
            
            
               ET
            
            
               Euroopa Liidu Teataja
            
            
               C 420/2
            
         KOMISJONI OTSUS,
   28. oktoober 2016,
   milles käsitletakse avamere nafta- ja gaasiammutamisprotsessidega seotud vahejuhtumitest teatamise süsteemi „SyRIO” levitamist vaba tarkvara litsentsi (Euroopa Liidu tarkvara vaba kasutuse litsents) alusel
   (2016/C 420/02)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse komisjoni 19. septembri 2001. aasta otsust (PV1536), millega antakse peadirektoritele ja talituste juhatajatele õigus otsustada taotluse esitamise vajaduse üle, et kaitsta intellektuaalomandi õigusi, mis tulenevad nende vastutusalasse kuuluvatest meetmetest ja programmidest, samuti õigus otsustada seonduvate litsentside andmise ning õiguste omandamise, üleandmise või nendest loobumise üle, ning millega antakse peadirektoritele õigus osutatud valdkonnas otsuseid haldusalaselt täita,
   ning arvestades järgmist:
   
               (1)
            
            
               Energeetika peadirektoraadiga (DG Energy) sõlmitud halduskokkuleppe alusel on Teadusuuringute Ühiskeskuse peadirektoraat välja töötanud tarkvara, mida peaksid kasutama liikmesriikide pädevad asutused Euroopa Parlamendi ja nõukogu direktiivis 2013/30/EL (1) (avamereohutuse direktiiv) sätestatud regulatiivsete ülesannete täitmiseks.
            
         
               (2)
            
            
               Liikmesriikide pädevad asutused peaksid kasutama kõnealust tarkvara selleks, et teavitada Euroopa Komisjoni avamere nafta- ja gaasirajatistega seonduvatest vahejuhtumistest ja õnnetustest, mis puudutavad tervist, ohutust ja keskkonnakaitset. Nii selle eesmärgi saavutamiseks kui ka teabe kogumise ja analüüsimise lihtsustamiseks peaksid pädevad asutused tegema nende jurisdiktsiooni kuuluval territooriumil nafta- ja gaasiammutamisprotsessidega tegelevatele ettevõtjatele nimetatud tarkvara kättesaadavaks internetipõhise aruandlusplatvormi kaudu.
            
         
               (3)
            
            
               Tarkvara lahendused peavad vastama komisjoni rakendusmääruses (EL) nr 1112/2014 (2) esitatud vormidele.
            
         
               (4)
            
            
               Kõnealuse tarkvara laialdasem kasutamine võib aidata kogu maailmas ühtlustada õnnetustest teatamise vormi ja suurendada seega veelgi rohkem avamere nafta- ja gaasitööstuse ohutust. Seepärast võiks teha tarkvara kättesaadavaks kolmandate riikide pädevatele asutustele, kelle jurisdiktsiooni all tegeletakse avamere nafta- ja gaasiammutamisprotsessidega;
            
         
               (5)
            
            
               Energeetika peadirektoraat kui peadirektoraat, kes vastutab kõnealuse tarkvara arendamise ja hooldamise eest ning samas ka intellektuaalomandi valdkonnas otsuste haldusalase täitmise eest, leiab, et selle tarkvara levitamine vaba tarkvara litsentsi alusel on asjakohane, kasulik ja vajalik.
            
         
               (6)
            
            
               Tarkvara väljaandmine Euroopa Liidu tarkvara vaba kasutuse litsentsi (EUPL) (3) alusel soodustaks selle levikut ja kasutamise edendamist ning aitaks vältida tarkvara eksklusiivset omastamist,
            
         ON TEINUD JÄRGMISE OTSUSE:
   Artikkel 1
   Kõnealuse tarkvara levitamiseks võib kasutada vaba tarkvara mitteeksklusiivse litsentsi (EUPL) tingimusi, et võimaldada selle tarkvara kasutamist, paljundamist, arendamist ning edasist levitamist.
   Artikkel 2
   Käesolevat otsust kohaldatakse samuti tarkvara mis tahes edaspidiste või uute versioonide suhtes.
   
      Brüssel, 28. oktoober 2016
      
         
            Komisjoni nimel
         
         
            peadirektor
         
         Dominique RISTORI
      
   
   
      (1)  Euroopa Parlamendi ja nõukogu 12. juuni 2013. aasta direktiiv 2013/30/EL, milles käsitletakse avamere nafta- ja gaasiammutamisprotsesside ohutust ja millega muudetakse direktiivi 2004/35/EÜ (ELT L 178, 28.6.2013, lk 66).
   
      (2)  Komisjoni 13. oktoobri 2014. aasta rakendusmäärus (EL) nr 1112/2014, millega määratakse kindlaks ühine vorm, millega avamere nafta- ja gaasirajatiste käitajad ja omanikud jagavad teavet suurõnnetusohu näitajate kohta, ning ühine vorm, millega liikmesriigid avaldavad teavet suurõnnetusohu näitajate kohta (ELT L 302, 22.10.2014, lk 1).
   
      (3)  https://joinup.ec.europa.eu/community/eupl/og_page/european-union-public-licence-eupl-v11